Huishulp wat Bloem-gesin wou beskerm ter ruste gelêHerman Toerien. Foto: Verskaf “Ek verwag om net een keer deur hierdie lewe te wandel. Enigiets goeds wat ek kan doen, of enige vriendskapsdaad wat ek teenoor enige lewende kan openbaar; laat ek dit nou doen. Laat ek nie daarvan afwyk of dit afskeep nie, want ek sal nie weer hierlangs kom nie.” Met dié woorde van die skrywer en een van die VSA se stigters, William Penn, is Mita Koromang Maphinya (66), die Bloemfonteinse huishulp wat oorlede is nadat sy haar werkgewer teen huisrowers probeer beskerm het, Saterdag ter ruste gelê. Maphinya was die huishulp van vryskutskrywer Herman Toerien en sy vrou, Joan. Toerien is ook onder Maroela Media se lesers bekend as die skrywer van die daaglikse Nuuskommentaar. Joan het vandag Maphinya se begrafnis namens die Toerien-familie bygewoon en ŉ huldeblyk in vlot Suid-Sotho aan hul geliefde Mita gelewer. Dié huldeblyk is saam met talle beste wense en simpatieboodskappe van lesers in ’n bundeltjie opgeneem. ’n Aantal kopieë van dié bundeltjie is by die begrafnis uitgedeel en opgeraap. Dit sluit boodskappe van twee LP’s en ’n voormalige Wes-Kaapse premier in. Maroela Media het vroeër berig twee rowers het die oggend van 30 November die Toeriens se huis in Langenhovenpark binnegestorm. Joan was nie ten tyde van die voorval by die huis nie, maar Herman was wel voor sy rekenaar aan’t skryf, terwyl die egpaar se outistiese seun, Jandré, in sy kamer was. Die rowers het hulle egter eerste teen Maphinya vasgeloop wat hard geskree het om Herman en Jandré te waarsku. Sy is ses keer met ŉ mes gesteek en haar kop is teen ŉ muur geslaan. Sy het sulke ernstige breinskade opgedoen dat sy enkele dae later oorlede is. Toerien (63), wat ŉ Waldenström-kankerlyer (ŉ soort limfatiese kanker) is en intensiewe behandeling waaronder chemoterapie ontvang, was ondanks die feit dat hy baie moeilik loop ook in ŉ struweling met die rowers betrokke, maar het nie ernstige beserings opgedoen nie. Jandré was ongedeerd. Toerien sê Penn se woorde beskryf Maphinya se lewe “met hart en daad”. As voormalige assistentdirekteur vir verhoudingsbevordering in die Vrystaat sê hy hy is besonder beïndruk met die versoenende aard van lesers se reaksies op Maphinya se heldedaad. “Ek het Mita postuum genomineer vir die jaarlikse erkenning deur die FW de Klerkstigting van iemand wat baie vir tussengroepverhoudinge gedoen het,” sê hy.